આ અનોખા કિસ્સાની વાત કરીએ તો મૂળ માંગરોળ ગામનાં વતની ભાનુમતીબહેન પટેલ વર્ષોથી જૂનાગઢનાં કડિયાવાડમાં રહે છે. પોતે સ્વમાનથી જીવવા માગતા હોવાથી લગ્ન કર્યા ન હતા, આજે પણ તેઓ એકલા જ રહે છે અને ઘરનું કામ જાતે જ કરે છે. સ્વમાનભેર રહેવા અને ઘરનું ગુજરાન ચાલે તે માટે એક ખાનગી શાળામાં શિક્ષક તરીકે નોકરી કરવા જાય છે. માત્ર ઓલ્ડ એસએસસી સુધી અભ્યાસ કર્યો હોવા છતાં તેમને એક શાળામાં ત્રણેક દાયકા પહેલાં નોકરી મળી ગઈ હતી જે હજુ ચાલુ છે. ઘરેથી નિયમિત રીતે તેઓ ચાલીને શાળાએ જાય છે. જૂનાગઢમાં છેલ્લા પાંચેક વર્ષથી સિનિયર સિટીઝન માટેનું એક ગ્રૂપ ચાલે છે તેનાં સભ્ય તરીકે ભાનુમતીબહેન પટેલ જોડાયા હતા. આ ગ્રૂપ વડીલો સતત સક્રિય રહે તે માટે અનેક આયોજનો કરે છે. સ્ટેટ લેવલનાં સ્પોર્ટસ ગ્રૂપ સાથે પણ જોડાણ કર્યું હોવાથી સિનિયર સિટીઝનો માટે રમતગમતની સ્પર્ધાઓ થતી હોય તેમાં પણ આ ગ્રૂપનાં વડીલો જોડાય છે.